Thread:User talk:Menachem.Moreira/Tresladaciones (Traduksiones)

Buenas tadres Menachem,

Vide que te hizites tresladador en translatewiki.net y te quije dezir gracias en primero por tus tresladaciones. :)

Portanto, cale que te havle encima de un problem que acontece muncho con los havladores del Castiliano. Ay una idhea yerrada de que si se escrive el Castiliano con k en vez de c o con ny en vez de ñ...se haze peşín el Judeo-Español y munchos hazen esto. Espero que no me entiendas mal, ma vide que hizites yerros parècidos y te quije dar a entender de lo que era. Escrivites kambio por "change" ma en la muestra lingua se dize trocamiento. Cambio se dize sólo para un troque de moneda o un troque de dolar a liras por enxemplo. Pajina es un biervo muy imitado, munchos havladores no saven cualo es y mismo si lo saven no lo kullanean. En vez dizen hoja (/oja/~/foja/~/foje/~/hoja/). De una manera assemejante, dingunos no van a entender lo que es enlase, ay quenes que dizen link y también egzsite el biervo justo atamiento por esto. Contraseña del Castiliano, no se haze kontrasenya ma kóddiche. Yo demandì a mi granmamá lo que era usuario, pensó pensó y le pareció u usurario (exaggerated) u usual. Afillú usar, en la lingua havlada quere dezir "tener la acostumbre", sólo usarse (esto se usa ansí...) se usa como en Castiliano, por esto agora passamos del usador al kullaneador. (Kullanear que se usa en kaji todas las komunitás Sefaradhís, es usar de su senso en Castiliano.)

Por en medio, te quero demandar una cosa ermosa que vide, dixites por jhatir (por hatir) por please. Quero saver; de ande vites/saves que es ansí? Lo oyites un lugar o lo meldates? Ay munchas maneras de dezir please en Judeo-Español me parece. Tengo demandado esto a muncha jente y tengo tantas repuestas. Por jhatir también me parece muy hermoso. :)

Bueno, sólo te quije dezir que ay de vez unos biervos fiksos que se tresladan de una manera en los messajes y si dospués se tresladan de otra manera, los projetos de Vikimedya se bozean mas u manko. Por enxemplo, dezimos dosya para "file" y en todos los messajes cale que sea lo mismo, yaani, se meçcla la caveça del meldador, si ve dosya en un lugar y archivo en otro y imaj en otro y arxivo y arshiv y imaje y otros... Cortaré mi biervo por aquí que no sea mas largo.

Espero que tengas reuşitá en todo,

Amigavla mente,